**Projektas**

## DZŪKIJOS–SUVALKIJOS SAUGOMŲ TERITORIJŲ DIREKCIJOS

## NUOSTATAI

**I. BENDROSIOS NUOSTATOS**

1. Dzūkijos–Suvalkijos saugomų teritorijų direkcija (toliau – Direkcija) yra biudžetinė įstaiga, įsteigta apsaugos ir tvarkymo priemonėms įgyvendinti, stebėsenai vykdyti Aukštadvario, Dieveniškių istorinio, Metelių, Nemuno kilpų, Neries, Panemunių, Veisiejų, Vištyčio regioniniuose parkuose ir Žuvinto biosferos rezervate (toliau – Regioniniai parkai ir Rezervatas), taip pat jai priskirtuose valstybiniuose draustiniuose, gamtos paveldo objektuose, biosferos poligonuose, atkuriamuosiuose ar genetiniuose sklypuose bei tinklo „Natura 2000“ teritorijose.
2. Direkcija yra viešasis juridinis asmuo, turintis antspaudą su Direkcijos pavadinimu, biudžetinių ir nebiudžetinių lėšų sąskaitas banke. Direkcijos buveinės adresas: Kampelių g. 10, Aleknonių k., Simno sen., LT-64351 Alytaus r.
3. Direkcijos savininkė yra valstybė. Direkcijos savininko teises ir pareigas įgyvendina Valstybinė saugomų teritorijų tarnyba prie Aplinkos ministerijos (toliau – Tarnyba).
4. Direkcija savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, Lietuvos Respublikos civiliniu kodeksu, Lietuvos Respublikos biudžetinių įstaigų įstatymu, Lietuvos Respublikos viešojo administravimo įstatymu, Lietuvos Respublikos saugomų teritorijų įstatymu, Lietuvos Respublikos specialiųjų žemės naudojimo sąlygų įstatymu, Lietuvos Respublikos aplinkos apsaugos įstatymu, Lietuvos Respublikos miškų įstatymu, Saugomų gyvūnų, augalų ir grybų įstatymu, Laukinės gyvūnijos įstatymu, Laukinių augalų ir grybų įstatymu, Lietuvos Respublikos nekilnojamojo kultūros paveldo apsaugos įstatymu, Lietuvos Respublikosstatybos įstatymu, Lietuvos Respublikos teritorijų planavimo įstatymu, Lietuvos Respublikos valstybės tarnybos įstatymu, Lietuvos Respublikos darbo kodeksu ir kitais įstatymais, Lietuvos Respublikos Seimo priimtais teisės aktais, Lietuvos Respublikos Vyriausybės nutarimais, Lietuvos Respublikos aplinkos ministro bei Tarnybos direktoriaus įsakymais, Aukštadvario, Dieveniškių istorinio, Metelių, Nemuno kilpų, Neries, Panemunių, Veisiejų, Vištyčio regioninių parkų ir Žuvinto biosferos rezervato nuostatais, kompleksinio ir specialiojo teritorijų planavimo dokumentais, strateginio planavimo dokumentais, šiais nuostatais (toliau – nuostatai) ir kitais teisės aktais.
5. Direkcijos veikla yra finansuojama iš Lietuvos Respublikos valstybės biudžeto. Direkcija gali turėti kitų įstatymuose numatytų finansavimo šaltinių.
6. Šie nuostatai reglamentuoja Direkcijos veiklą: nustato jos veiklos sritį, veiklos rūšis, veiklos tikslus ir funkcijas, teises ir pareigas, Direkcijos struktūrą ir darbo organizavimą.
7. Direkcijos nuostatai keičiami teisės aktų nustatyta tvarka. Pakeisti Direkcijos nuostatai kartu su teisės aktų nustatytais dokumentais pateikiami Juridinių asmenų registrui teisės aktų nustatyta tvarka ir įsigalioja nuo jų įregistravimo Juridinių asmenų registre dienos.
8. Direkcijos pranešimai, kuriuos, vadovaujantis Lietuvos Respublikos teisės aktais, reikia paskelbti viešai, skelbiami Direkcijos interneto svetainėje ir valstybės įmonės Registrų centro leidžiamame elektroniniame leidinyje „Juridinių asmenų vieši pranešimai“. Pranešimuose turi būti nurodyta visa informacija, kurią pateikti reikalauja Lietuvos Respublikos civilinis kodeksas ir Lietuvos Respublikos biudžetinių įstaigų įstatymas.

**II. SAVININKO TEISES IR PAREIGAS ĮGYVENDINANČIOS INSTITUCIJOS KOMPETENCIJA**

1. Savininko teises ir pareigas įgyvendinančios institucijos – Tarnybos – kompetencija:
	1. tvirtina ir keičia Direkcijos nuostatus;
	2. priima sprendimą dėl Direkcijos buveinės pakeitimo;
	3. priima sprendimą dėl Direkcijos reorganizavimo ir likvidavimo;
	4. nustato didžiausią leistiną pareigybių skaičių;
	5. skiria ir atleidžia Direkcijos vadovą – direktorių;
	6. kontroliuoja Direkcijos lėšų apskaitą bei panaudojimą;
	7. tvirtina Direkcijos metines ataskaitas ir veiklos planus;
	8. sprendžia kitus Lietuvos Respublikos saugomų teritorijų įstatyme, Lietuvos Respublikos biudžetinių įstaigų įstatyme, kituose teisės aktuose jos kompetencijai priskirtus klausimus.

**III. DIREKCIJOS VEIKLOS SRITIS, RŪŠYS, TIKSLAI IR FUNKCIJOS**

1. Direkcijos veiklos sritis – apsaugos ir tvarkymo priemonių įgyvendinimas ir stebėsena Aukštadvario, Dieveniškių istorinio, Metelių, Nemuno kilpų, Neries, Panemunių, Veisiejų, Vištyčio regioniniuose parkuose ir Žuvinto biosferos rezervate.
2. Direkcijos veiklos rūšys:
	1. kraštovaizdžio tvarkymas (kodas 81.30);
	2. gamtos rezervatų ir draustinių veikla (kodas 91.04.30)
	3. ekologinis monitoringas (kodas 71.20.10);
	4. gamtos mokslų ir inžinerijos moksliniai tyrimai ir taikomoji veikla (kodas 72.1);
	5. įstaigų administracinė ir aptarnavimo veikla (kodas 82.1);
	6. bendroji viešojo valdymo veikla (kodas 84.11);
	7. kita pramogų ir poilsio organizavimo veikla (kodas 93.29);
	8. ekskursijų organizatorių veikla (kodas 79.1);
	9. specializuota projektavimo veikla (kodas 74.1);
	10. kitas, niekur kitur nepriskirtas, švietimas (kodas 85.59);
	11. muziejų veikla (kodas 91.02);
	12. istorinių vietų ir pastatų bei panašių turistų lankomų vietų eksploatavimas (kodas 91.03);
	13. poilsiautojų ir kita trumpalaikio apgyvendinimo veikla (kodas 55.20);
	14. suvenyrų, meno dirbinių ir religinių reikmenų specializuota mažmeninė prekyba (kodas 47.78.10);
	15. kita mažmeninė prekyba ne parduotuvėse, kioskuose ar prekyvietėse (kodas 47.99);
	16. žurnalų ir periodinių leidinių leidyba (kodas 58.14);
	17. kita leidyba (kodas 58.19);
	18. kita veikla, atitinkanti Direkcijos steigimo tikslus.
3. Svarbiausieji Direkcijos veiklos tikslai:
	1. išsaugoti kraštovaizdį, gamtos ir kultūros paveldo vertybes;
	2. išsaugoti gamtinės ekosistemos stabilumą, biologinę įvairovę (unikalias ekosistemas, rūšis ir natūralias buveines);
	3. sudaryti sąlygas moksliniams tyrimams kraštovaizdžio, biologinės įvairovės, gamtos ir kultūros paveldo apsaugos srityse (Regioniniuose parkuose ir Rezervate); sukurti ir vykdyti reprezentatyvią kompleksinės ekologinės stebėsenos (monitoringo) sistemą (tik Rezervate);
	4. propaguoti Dzūkijos–Suvalkijos etnografinio regiono etnokultūros tradicijas;
	5. sudaryti sąlygas rekreacijai, pirmiausia pažintiniam turizmui;
	6. užtikrinti viešąjį administravimą;
	7. įgyvendinti kitus teisės aktuose nustatytus tikslus.
4. Direkcija, siekdama jai pavestų tikslų, atlieka šias funkcijas:
	1. saugodama kraštovaizdį, gamtos ir kultūros paveldo vertybes:
		1. pagal kompetenciją vykdo prevencinę veiklą Regioninių parkų ir Rezervato bei Direkcijai priskirtų saugomų teritorijų bei „Natura 2000“ teritorijų apsaugos ir naudojimo režimo pažeidimams išvengti, dalyvauja patikrinimuose savavališkoms statyboms išvengti, teikia informaciją apie galimas savavališkas statybas;
		2. dalyvauja rengiant ir derinant teritorijų planavimo dokumentus, statinių projektus, žemėtvarkos, miškotvarkos, vandentvarkos projektus, priima kitus sprendimus teritorijų planavimo ir statybos srityse;
		3. saugo ir tvarko (prižiūri) kraštovaizdžio kompleksus, gamtos ir kultūros vertybes, organizuoja ir pagal kompetenciją įgyvendina Regioninių parkų ir Rezervato specialiojo ir strateginio planavimo dokumentuose (planavimo schemose, gamtotvarkos planuose, tikslinėse programose, kt.) numatytas apsaugos ir tvarkymo priemones;
	2. saugodama gamtinės ekosistemos stabilumą, biologinę įvairovę (unikalias ekosistemas, rūšis ir natūralias buveines):
		1. dalyvauja rengiant gamtotvarkos planus, kitus strateginio planavimo dokumentus, juos rengia;
		2. dalyvauja nustatant planuojamos ūkinės veiklos poveikio saugomoms teritorijoms ir tinklo „Natura 2000“ teritorijoms reikšmingumą, taip pat nustatyta tvarka atlieka vertinimus veiklų, dėl kurių leistinumo draustiniuose ar valstybiniuose parkuose nusprendžiama atlikus jų poveikio kraštovaizdžiui, gamtos ir nekilnojamosioms kultūros vertybėms įvertinimą;
		3. organizuoja tvarkymą ir (ar) tvarko Direkcijai priskirtas saugomas teritorijas bei „Natura 2000“ teritorijas(įgyvendina saugomų buveinių ir rūšių apsaugos, tvarkymo įskaitant atkūrimo priemones, numatytas strateginio ir teritorijų planavimo dokumentuose);
		4. nustato būtinas buveinių ir paukščių apsaugai svarbių teritorijų apsaugos priemones, sudaro apsaugos sutartis su privačios žemės savininkais;
		5. derina leidimus laukiniams gyvūnams, saugomoms rūšims naudoti, aptvarų, voljerų įrengimo sąlygas, priima sprendimą dėl galimybės paimti laukinius gyvūnus iš aplinkos, pritarimą reguliuoti laukinių paukščių gausą;
		6. sudaro prielaidas Kaimo plėtros programoms įgyvendinti „Natura 2000“ teritorijose;
	3. sudarydama sąlygas moksliniams tyrimams kraštovaizdžio, biologinės įvairovės, gamtos ir kultūros paveldo apsaugos srityse (Regioniniuose parkuose ir Rezervate), kurdama ir vykdydama reprezentatyvią kompleksinės ekologinės stebėsenos (monitoringo) sistemą (tik Rezervate):
		1. Regioniniuose parkuose ir Rezervate bei Direkcijai priskirtose saugomose teritorijose ir „Natura 2000“ teritorijose vykdo kraštovaizdžio ir gamtos vertybių būklės stebėseną (monitoringą) ir taikomuosius mokslinius tyrimus, susijusius su kraštovaizdžio, gamtos bei kultūros paveldo objektų išsaugojimu, rekreacine ir kita veikla;
		2. Rezervate įgyvendina tarptautinę biosferos pokyčių stebėsenos (monitoringo) programą;
		3. vykdo gyvosios gamtos (buveinių ir rūšių) stebėseną (monitoringą) ir taikomuosius mokslinius tyrimus, susijusius su biologinės įvairovės išsaugojimu, vertina Regioninių parkų ir Rezervato, „Natura 2000“ teritorijų, jose saugomų vertybių būklę arba organizuoja šiuos darbus;
		4. kaupia informaciją kraštovaizdžio kompleksų, gamtos ir kultūros paveldo vertybių, biologinės įvairovės apsaugos, teritorijos rekreacinio naudojimo ir kitose srityse;
		5. vertina griežtai saugomų rūšių augaviečių ir radaviečių būklę, tikrina ir teikia duomenis Saugomų rūšių informacinei sistemai apie saugomas rūšis, jų augavietes ir radavietes;
	4. propaguodama Dzūkijos–Suvalkijos etnografinio regiono etnokultūros tradicijas:
		1. organizuoja švietėjiškus, kultūrinius renginius, vykdo muziejinę veiklą, propaguoja krašto materialios ir dvasinės kultūros paveldą, jo apsaugą;
		2. kaupia, saugo ir skleidžia žinias apie nekilnojamąjį kultūros paveldą ir jo apsaugą;
		3. bendradarbiauja su vietos bendruomenėmis, nevyriausybinėmis organizacijomis;
	5. sudarydama sąlygas rekreacijai, pirmiausia pažintiniam turizmui:
		1. skatina pažintinį turizmą, racionalų gamtos išteklių naudojimą, pritaiko teritorijas lankymui, rekreaciniam naudojimui, jas tvarko, įrengia ir prižiūri infrastruktūrą lankytojams: lauko informacinę sistemą, gamtos ir kultūros vertybių ekspozicijas, pažintinius, mokomuosius ir kitus takus, poilsiavietes bei kitą rekreacinę infrastruktūrą arba organizuoja jos įrengimą ir/ar priežiūrą;
		2. organizuoja lankytojų centro veiklą, aptarnauja lankytojus;
		3. veda ekskursijas Regioninių parkų ir Rezervato saugomoms vertybėms, kraštovaizdžiui ir biologinei įvairovei pažinti (įskaitant gamtinius rezervatus);
		4. organizuoja ir (ar) teikia mokamas paslaugas, susijusias su Direkcijos veiklos tikslais ir funkcijų vykdymu;
	6. plėtodama gamtosauginį švietimą, propaguodama ekologinę žemdirbystę:
		1. vykdo gamtosauginį švietimą per Regioninių parkų ir Rezervato vertybių pažinimą, gamtosauginius renginius, propaguoja kraštovaizdžio ir biologinės įvairovės, gamtos ir kultūros vertybių išsaugojimo svarbą;
		2. vykdo neformaliojo ugdymo veiklą gamtosauginėse ir kraštovaizdžio apsaugos programose, kartu su švietimo įstaigomis rengia ir vykdo jaunimo ir suaugusiųjų švietimo programas gamtos ir kultūros paveldo apsaugos srityse;
		3. propaguoja (skatina) ekologinės, tausojančios žemdirbystės plėtrą;
		4. informuoja visuomenę apie Regioninių parkų ir Rezervato bei Direkcijai priskirtų saugomų teritorijų ir „Natura 2000“ teritorijų kraštovaizdžio ir biologinės įvairovės, gamtos ir kultūros paveldo vertybių būklę, rengiamas tikslines programas bei įgyvendinamas apsaugos ir tvarkymo priemones, numatomus Regioninių parkų ir Rezervato apsaugos ir naudojimo režimo pakeitimus;
		5. teikia informaciją ir konsultuoja savo kompetencijos klausimais žemės savininkus, valdytojus, naudotojus, kitus fizinius ir juridinius asmenis;
	7. užtikrindama viešąjį administravimą:
		1. rengia Regioninių parkų ir Rezervato apsaugos ir/ ar tvarkymo strateginius dokumentus;
		2. rengia ir teikia tvirtinti Tarnybai Direkcijos metinės veiklos ataskaitas ir metinės veiklos planus, teikia pasiūlymus Tarnybai Direkcijos finansiniams ištekliams formuoti;
		3. inicijuoja, rengia, įgyvendina, administruoja, dalyvauja įgyvendinant ir administruojant projektus, finansuojamus valstybės, Europos Sąjungos struktūrinės paramos, tarptautinių ir kitų fondų lėšomis;
		4. pagal kompetenciją vykdo planavimo iniciatoriaus funkcijas rengiant kompleksinio ir specialiojo teritorijų planavimo dokumentus bei statytojo (užsakovo) funkciją, rengiant statybų projektus Regioniniuose parkuose;
		5. bendradarbiauja su Tarnybos, Aplinkos ministerijos struktūriniais padaliniais bei jai pavaldžiomis institucijomis, Kultūros paveldo departamento prie Kultūros ministerijos teritoriniais padaliniais, Nacionaline žemės tarnyba prie Žemės ūkio ministerijos ir jos padaliniais, Valstybinių miškų urėdija ir jos padaliniais, Lietuvos nacionalinės UNESCO komisijos sekretoriatu (dėl Rezervato klausimų), mokslo institucijomis, kitomis valstybės ir savivaldos institucijomis bei įstaigomis, vietos bendruomenėmis, nevyriausybinėmis organizacijomis;
		6. pagal kompetenciją palaiko ryšius su atitinkamomis užsienio valstybių institucijomis bei tarptautinėmis organizacijomis;
		7. organizuoja jungtinių tarybų veiklą;
		8. įstatymų nustatytais atvejais ir tvarka valdo, naudoja valstybės turtą ir juo disponuoja;
		9. pagal kompetenciją nustatyta tvarka nagrinėja asmenų skundus, pranešimus ir prašymus;
	8. vykdo kitas įstatymų ir kitų teisės aktų jai pavestas funkcijas.
5. Rezervato taikomiesiems moksliniams tyrimams, stebėjimams koordinuoti, svarbiausiems teritorijos planavimo sprendimams nagrinėti gali būti sudaroma mokslinė ar kita patariamoji konsultacinė taryba.

**IV. DIREKCIJOS TEISĖS IR PAREIGOS**

1. Direkcija, siekdama jai pavestų tikslų ir vykdydama jos kompetencijai priskirtas funkcijas, turi teisę:
	1. gauti iš Tarnybos ir kitų Aplinkos ministerijos reguliavimo sričiai priskirtų įstaigų, kitų valstybės bei savivaldybių institucijų reikiamą informaciją Regioninių parkų ir Rezervato steigimo tikslams pasiekti bei Direkcijos veiklai organizuoti;
	2. Tarnybos sprendimu jungtis į asociacijas;
	3. pagal kompetenciją teikti išvadas dėl teritorijų planavimo, ūkinės ir kitokios veiklos, statinių statybos, kitų projektų;
	4. įstatymų nustatyta tvarka gauti paramą Direkcijos tikslams pasiekti ir funkcijoms vykdyti;
	5. kreiptis į nacionalines ir tarptautines organizacijas, kurių veikla susijusi su saugomų teritorijų veiklos organizavimu ir gamtosauga;
	6. teikti mokamas paslaugas, susijusias su Direkcijos funkcijų vykdymu, pagal Tarnybos patvirtintą mokamų paslaugų sąrašą.
2. Direkcija turi kitas Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos aplinkos ministro, Tarnybos direktoriaus įsakymais bei kitais teisės aktais nustatytas teises.
3. Direkcijos pareigos:
	1. užtikrinti moksliniu, gamtiniu, kultūriniu, estetiniu ir rekreaciniu požiūriu vertingo kraštovaizdžio ir biologinės įvairovės išsaugojimą;
	2. organizuoti Regioninių parkų ir Rezervato gamtos ir kultūros paveldo objektų (vertybių) tvarkymą ir priežiūrą;
	3. atkurti sunaikintus ir pažeistus gamtinius bei kultūrinius kompleksus ir objektus (vertybes);
	4. sudaryti sąlygas taikomiesiems moksliniams tyrimams vykdyti kraštovaizdžio, biologinės įvairovės, gamtos ir kultūros paveldo apsaugos srityse;
	5. organizuoti gamtosauginį (ekologinį) švietimą ir mokymą, viešinti Regioninių parkų ir Rezervato bei Direkcijai priskirtų valstybinių draustinių, gamtos paveldo objektų, biosferos poligonų, atkuriamų ar genetinių sklypų bei tinklo „Natura 2000“ teritorijų vertybes;
	6. užtikrinti objektyvios ir savalaikės informacijos kraštovaizdžio ir biologinės įvairovės, gamtos ir kultūros paveldo vertybių apsaugos klausimais teikimą valstybinėms ir savivaldybių institucijoms ir įstaigoms, nevalstybinėms organizacijoms, visuomenei;
	7. pagal kompetenciją teikti išvadas dėl planavimo dokumentų sprendinių;
	8. teisės aktų nustatyta tvarka vykdyti viešuosius pirkimus.
	9. įgyvendinti vidaus kontrolę, laikantis Regioninių parkų ir Rezervato direktoriaus nustatytos vidaus kontrolės politikos pagal Lietuvos Respublikos finansų ministro įsakymuose ir kituose teisės aktuose nustatytą tvarką;
	10. vykdyti kitas įstatymuose ir kituose teisės aktuose nustatytas pareigas.

**V. DIREKCIJOS VEIKLOS EKONOMINIAI PAGRINDAI**

1. Direkcijos funkcijoms ir valstybinėms programoms vykdyti skiriamos Lietuvos Respublikos valstybės biudžeto lėšos. Veiklai organizuoti taip pat gali būti naudojamos Vilniaus, Kauno, Trakų, Prienų, Kaišiadorių, Šalčininkų, Jurbarko, Alytaus, Lazdijų, Marijampolės, Vilkaviškio rajonų bei Alytaus miesto ir Birštono, Elektrėnų savivaldybių biudžeto lėšos, Aplinkos apsaugos rėmimo programos, savivaldybių aplinkos apsaugos rėmimo specialiosios programos lėšos, kitų programų ir fondų lėšos, taip pat lėšos, gautos už teikiamas mokamas paslaugas, kurios įskaitomos į valstybės biudžeto pajamas, kitos teisėtai įgytos lėšos.
2. Direkcijos finansiniai ištekliai naudojami:
	1. gamtos ir kultūros paveldo vertybėms išsaugoti, Regioninių parkų ir Rezervato teritorijai tvarkyti, švietėjiškai, auklėjamajai ir prevencinei veiklai vykdyti, pažintiniam turizmui plėtoti;
	2. pažeistiems gamtos, kultūros kompleksams bei objektams atkurti;
	3. taikomiesiems moksliniams tyrimams ir stebėjimams vykdyti;
	4. kitoms su Regioninių parkų ir Rezervato tikslais susijusioms priemonėms įgyvendinti;
	5. Direkcijai išlaikyti.
3. Direkcija patikėjimo teise valdo, naudoja ir disponuoja valstybės turtu, reikalingu jai priskirtoms funkcijoms vykdyti.
4. Direkcijos finansinės veiklos kontrolė vykdoma pagal Lietuvos Respublikos įstatymus.

**VI. DIREKCIJOS STRUKTŪRA IR VEIKLOS ORGANIZAVIMAS**

1. Direkcijos veikla organizuojama pagal metinį veiklos planą, kurį tvirtina ir jo vykdymą vertina Tarnybos direktorius, taip pat kiti planavimo dokumentai. Direkcijos metiniai veiklos planai rengiami vadovaujantis Strateginio planavimo metodika, patvirtinta Lietuvos Respublikos Vyriausybės 2002 m. birželio 6 d. nutarimu Nr. 827.
2. Direkcijai vadovauja Regioninių parkų ir Rezervato vadovas – direktorius (toliau – Direktorius), kurį priima į pareigas ir atleidžia iš pareigų Tarnybos direktorius Lietuvos Respublikos valstybės tarnybos įstatymo ir kitų teisės aktų nustatyta tvarka. Direktorius skiriamas penkerių metų kadencijai. Direktorius yra tiesiogiai pavaldus ir atskaitingas Tarnybos direktoriui.
3. Direkcijos veikla reguliuojama Direktoriaus įsakymais ir Direktoriaus tvirtinamais vidaus dokumentais: vidaus tvarkos taisyklėmis, struktūrinių padalinių nuostatais, valstybės tarnautojų ir darbuotojų, dirbančių pagal darbo sutartis, pareigybių aprašymais, kitais vidaus administravimo aktais, taip pat šiais nuostatais.
4. Valstybės tarnautojų darbo užmokesčio mokėjimo tvarką ir sąlygas nustato Lietuvos Respublikos valstybės tarnybos įstatymas, kiti įstatymai ir teisės aktai. Kitų Direkcijos darbuotojų priėmimą į darbą, jų darbo apmokėjimo tvarką ir kitus darbo santykių klausimus reguliuoja Lietuvos Respublikos darbo kodeksas, kiti įstatymai ir teisės aktai.
5. Direkcijoje gali būti struktūriniai padaliniai, lankytojų (informacijos) centrai, gamtos mokyklos, muziejai ir kiti padaliniai.
6. Direktoriaus funkcijos:
	1. planuoja, organizuoja ir kontroliuoja Direkcijos darbą, kad būtų įgyvendinami Direkcijos tikslai ir atliekamos nustatytos funkcijos;
	2. užtikrina, kad būtų laikomasi įstatymų, kitų teisės aktų ir Direkcijos nuostatų;
	3. užtikrina racionalų ir taupų lėšų bei turto naudojimą, veiksmingą Direkcijos vidaus kontrolės sistemos sukūrimą, jos veikimą ir tobulinimą;
	4. nagrinėja Direkcijos kompetencijai priklausančius klausimus ir priima sprendimus; yra tiesiogiai atsakingas už Direkcijos funkcijų vykdymą ir Direkcijos disponuojamų lėšų panaudojimą;
	5. rengia ir teikia Tarnybos direktoriui tvirtinti metinį veiklos planą; nustatyta tvarka teikia Tarnybai metinę Direkcijos veiklos bei Regioninių parkų ir Rezervato būklės ataskaitą;
	6. derina su Tarnyba Direkcijos struktūrą bei valstybės tarnautojų ir darbuotojų, dirbančių pagal darbo sutartis, pareigybių sąrašą, o gavęs suderinimą, tvirtina Direkcijos struktūrą bei valstybės tarnautojų ir darbuotojų, dirbančių pagal darbo sutartis, pareigybių sąrašą, neviršydamas darbo užmokesčiui skirtų biudžeto asignavimų ir nustatyto didžiausio leistino pareigybių skaičiaus;
	7. tvirtina Direkcijos valstybės tarnautojų ir darbuotojų, dirbančių pagal darbo sutartis, pareigybių aprašymus ir kontroliuoja jų vykdymą;
	8. skiria į pareigas ir atleidžia iš jų Direkcijos valstybės tarnautojus ir darbuotojus, dirbančius pagal darbo sutartis, skatina juos, už tarnybinius nusižengimus ir darbo drausmės pažeidimus skiria jiems atitinkamai tarnybines ir drausmines nuobaudas, vadovaudamasis Lietuvos Respublikos valstybės tarnybos įstatymu, Lietuvos Respublikos darbo kodeksu ir kitais teisės aktais;
	9. nustato Direkcijos valstybės tarnautojų pareiginės algos koeficientus, darbuotojų, dirbančių pagal darbo sutartis, pareiginės algos pastoviąsias ir (ar) kintamąsias dalis, priemokų, priedų ir kitų išmokų dydžius, neviršydamas darbo užmokesčiui skirtų asignavimų;
	10. pagal kompetenciją kontroliuoja teisės aktų ir Tarnybos direktoriaus įsakymų vykdymą;
	11. tvirtina Regioninių parkų ir Rezervato tvarkymo strateginius dokumentus;
	12. organizuoja jungtinių tarybų veiklą;
	13. teikia Tarnybai pasiūlymus dėl Regioninių parkų ir Rezervato planavimo dokumentų rengimo, papildymo ar keitimo;
	14. pagal kompetenciją teikia pasiūlymus Tarnybai Regioninių parkų ir Rezervato valdymo, priežiūros bei Direkcijos darbo organizavimo tobulinimo;
	15. teikia Tarnybai pasiūlymus dėl Direkcijos veiklos finansavimo;
	16. atsako už žemės (miškų, vandens telkinių ir kita), kuri nustatyta tvarka Direkcijai suteikta valdyti patikėjimo teise arba panaudos sutarties pagrindais, tinkamą apsaugą, tvarkymą, naudojimą, valdymą, disponavimą ja bei kitų uždavinių įgyvendinimą;
	17. atsako už kito Direkcijai perduoto turto valdymą, naudojimą ir disponavimą juo pagal teisės aktų reikalavimus;
	18. atstovauja Direkcijai, kai nagrinėjami Direkcijos veiklos klausimai, sudaromos sutartys su kitomis institucijomis ir organizacijomis;
	19. atstovauja Direkcijai kitose valstybės institucijose, teismuose, tarptautinėse organizacijose, pasitarimuose, dalyvauja komisijose arba įgalioja atstovauti Direkcijos darbuotoją;
	20. organizuoja dokumentų valdymą, užtikrina dokumentų, perduodamų į archyvą, saugojimą, apskaitą ir panaudojimą, organizuoja materialinių vertybių apsaugą bei darbuotojų darbo, civilinę ir priešgaisrinę saugą;
	21. organizuoja biudžetinės įstaigos buhalterinę apskaitą pagal Lietuvos Respublikos buhalterinės apskaitos įstatymą;
	22. vykdo kitas teisės aktuose nustatytas funkcijas ir Tarnybos direktoriaus pavedimus.
7. Direktoriui laikinai negalint eiti pareigų dėl ligos, komandiruotės, atostogų ar kitų svarbių priežasčių, jį pavaduoja Direktoriaus įsakymu paskirtas Direkcijos valstybės tarnautojas.

**VII. DIREKCIJOS VIDAUS ADMINISTRAVIMO KONTROLĖ**

1. Direkcijos buhalterinė apskaita tvarkoma ir finansinė atskaitomybė sudaroma teisės aktų nustatyta tvarka.
2. Direkcijos valstybinį auditą atlieka Lietuvos Respublikos valstybės kontrolė, vidaus auditą atlieka Lietuvos Respublikos aplinkos ministerijos Centralizuotas vidaus audito skyrius.

**VIII. BAIGIAMOSIOS NUOSTATOS**

1. Direkcija reorganizuojama, pertvarkoma arba likviduojama Lietuvos Respublikos įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_

Valstybinės saugomų teritorijų tarnybos

prie Aplinkos ministerijos direktorius Albertas Stanislovaitis